লাদেন ধরা “কায়রো” এবার রাজ্য পুলিশে!

রিয়া মাজি: উইলিয়াম শেক্সপিয়ার বলেছিলেন “হোয়াটস ইন এ নেম”। কিন্তু নামে তো আলবৎ আসে যায়। তাই তো নামকরণ নিয়ে ভাবনার শেষ থাকে না। বারাকপুর পুলিশ অ্যাকাডেমিতে ‘ভিআইপিদের’ নামকরণ হল ঘটা করে। তা করলেন খোদ রাজ্য পুলিশের ডিজি রাজীব কুমার। সঙ্গে ছিলেন এডিজি ট্রেনিং ড. রাজাশেখরন (Dr. Rajasekharan)। এখনও তারা নেহাতই দুগ্ধপোষ্য। কিন্তু অচিরেই এই চারপেয়ে গোয়েন্দারা নেমে পড়বে তদন্তে। প্রশিক্ষণ শুরুও হয়ে গিয়েছে ইতিমধ্যেই। ১০ টি ল্যাব্রাডর শাবকের নামেও রয়েছে চমক। বিশ্বের নামজাদা সব চারপেয়ে গোয়েন্দাদের নামে দেওয়া হল তাদের নাম।

অ্যাবটাবাদে লাদেনের খোঁজ দিয়েছিল বেলজিয়ান মেলিনয় প্রজাতির “কায়রো”। তার নামেই নামকরণ হল এক খুদের। দ্বিতীয় বিশ্বযুদ্ধের সময় বুলেটবিদ্ধ হয়েও লড়াই চালিয়ে ৬ জনকে আত্মসমর্পণে বাধ্য করেছিল চিপস। তার নামেও রাখা হল এক হবু গোয়েন্দার নাম। আরেকজনের নাম রাখা হল রুবির নামে। যে রুবির জীবন এতটাই বর্ণময় যে নেটফ্লিক্সে একটা আস্ত সিনেমাই রয়েছে তাকে নিয়ে। এ ছাড়াও নাম দেওয়া হল লুকার নামে। বিস্ফোরক বিশেষজ্ঞ লুকা মার্কিন মেরিন কর্পসের সদস্য হিসেবে দাপটের সঙ্গে পরিষেবা দিয়েছে ইরাক ও আফগানিস্তানের রণাঙ্গনে। লেক্স, নিমো, রেজারের মত বীরযোদ্ধাদের অনুকরণেও রাখা হল নাম। এখন ট্রেনিং শেষ করে ময়দানে নামার অপেক্ষা। কায়রো,  চিপসরা নিশ্চয় তাদের নামের প্রতি সুবিচার করবে দুষ্টের দমন করে।

আরও পড়ুন: মমতা-অভিষেক মিটিংয়ে জয় পাবেন ভাবলেই হবে না, বার্তা অভিষেকের

দেখুন অন্য খবর: